### NN 119/2017 (1.12.2017.), Odluka o lokalnim porezima Općine Darda

Općina Darda

2751

Na temelju članka 35. Zakona o lokalnoj i područnoj (regionalnoj) samoupravi (»Narodne novine«, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15), članka 20. Zakona o lokalnim porezima (»Narodne novine«, broj 115/16, 101/17) i članka 48. Statuta Općine Darda (»Službeni glasnik« Općine Darda broj 2/14. – pročišćeni tekst), Općinsko vijeće Općine Darda na 5. sjednici održanoj 23. studenoga 2017. godine, donijelo je

ODLUKU

O LOKALNIM POREZIMA OPĆINE DARDA

I. OPĆE ODREDBE

Članak 1.

Ovom se Odlukom propisuju vrste lokalnih poreza koji pripadaju Općini Darda, obveznici plaćanja poreza, porezna stopa i osnovica, stope i visina poreza te način obračuna i plaćanja poreza u skladu sa Zakonom o lokalnim porezima kako slijedi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

Lokalni porezi su porezi koji pripadaju jedinicama lokalne i područne (regionalne) samouprave.

II. PRIREZ POREZU NA DOHODAK

Članak 2.

Prirez porezu na dohodak plaćaju obveznici poreza na dohodak s područja Općine Darda sukladno odredbama Zakona o lokalnim porezima (»Narodne novine«, broj 115/16, 101/17), Zakona o porezu na dohodak (»Narodne novine«, broj 115/16) i Pravilnika o porezu na dohodak (»Narodne novine«, broj 10/17).

Članak 3.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Prirez porezu na dohodak pripada Općini Darda za obveznike plaćanja prireza porezu na dohodak koji u Općini Darda imaju prebivalište ili uobičajeno boravište.

Članak 4.

Prirez porezu na dohodak plaća se po stopi od 5% na osnovicu iz članka 4. ove Odluke.

Prirez porezu na dohodak prihod je proračuna Općine Darda.

III. POREZ NA POTROŠNJU

Članak 5.

Porez na potrošnju se plaća na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima koji se nalaze na području Općine Darda.

Porez na potrošnju prihod je Općine Darda.

Članak 6.

Obveznik poreza na potrošnju je pravna i fizička osoba koja pruža ugostiteljske usluge na području Općine Darda.

Članak 7.

Osnovica za porez na potrošnju je prodajna cijena pića koja se proda u ugostiteljskim objektima na području Općine Darda, a u koju nije uključen porez na dodanu vrijednost, a obračunsko razdoblje je od prvog do posljednjeg dana u mjesecu.

Porez na potrošnju plaća se po stopi od 3% na osnovicu.

Članak 8.

Porez na potrošnju iskazuje se na Obrascu PP-MI-PO i predaje do 20. dana u mjesecu za prethodni mjesec. Obračunati porez na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

IV. POREZ NA KUĆE ZA ODMOR

Članak 9.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Darda.

Kuća za odmor je svaka zgrada ili dio zgrade ili stan koji se koriste povremeno ili sezonski. Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Porez na kuće za odmor prihod je Općine Darda.

Članak 10.

Porez na kuće za odmor plaća se u iznosu od 10,00 kuna/m² korisne površine kuće za odmor.

Članak 11.

Porez na kuće za odmor ne plaća se na kuće za odmor koje se ne mogu koristiti.

Kućom za odmor iz stavka 1. ovog članka smatraju se kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres), te starosti i trošnosti.

Porez na kuće za odmor ne plaća se niti na kuće za odmor za vrijeme dok su u njima smješteni prognanici i izbjeglice te na odmarališta u vlasništvu Općine Darda koja služe za smještaj djece u dobi do 15 godina starosti.

Članak 12.

Obveznik poreza na kuće za odmor mora nadležnom poreznom tijelu dostaviti podatke o kući za odmor koji se odnose na mjesto gdje se nalazi taj objekt te korisnu površinu, kao i podatke o poreznom obvezniku.

U slučaju da vlasnik kuće za odmor ne dostavi podatke o kući za odmor za obračun poreza uzet će se javno poznati podaci.

Podatke iz stavka 1. ovoga članka treba dostaviti do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku od 15 dana od dana dostave rješenja o utvrđivanju toga poreza.

V. POREZ NA KORIŠTENJE JAVNIH POVRŠINA

Članak 13.

Porez na korištenje javnih površina plaćaju pravne i fizičke osobe koje koriste javne površine na području Općine Darda.

Pod javnom površinom smatraju se javne zelene površine, trgovi, parkovi, igrališta i javne prometne površine (ulice i pločnici).

Obveznik poreza na korištenje javnih površina iz prethodnog stavka ovog članka je svaka pravna i fizička osoba koja koristi javnu površinu za postavljanje objekata i naprava privremenog karaktera.

Jedinstveni upravni odjel Općine Darda nadležan je za izdavanje odobrenja i rješenja za postavljanje objekata i naprava privremenog karaktera na javne površine u Općini Darda.

Porez na korištenje javnih površina prihod je Općine Darda.

Članak 14.

Porez na korištenje javnih površina plaća se unaprijed za tekuću godinu u roku od 15 dana od dana dostave rješenja kojim je porez na korištenje javne površine utvrđen.

Porez na korištenje javnih površina plaća se za: kioske, pokretne naprave (automati i naprave za prodaju pića, sladoleda, cigareta i ostalih proizvoda), postavljanje ljetnih vrtova ispred ugostiteljskih i drugih objekata, zabavne sadržaje (cirkuse, lunaparkove i druge šatore i sprave zabavnog sadržaja), organizaciju kulturnih, sportskih, gospodarskih i drugih manifestacija, odlaganje i držanje građevinskog materijala, prigodnu prodaju božićnih drvaca, šatore za ugostiteljske usluge, promet roba, pokretne ugostiteljske radnje i ambulantnu prodaju, pultove, klupe i stolice (za prodaju voća, povrća, obrtničkih proizvoda, proizvoda kućne radinosti i ostalih proizvoda), postavljanje montažnih garaža te postavljanje reklamnih panoa.

Članak 15.

Porez na korištenje javnih površina plaćaju pravne i fizičke osobe koje su obveznice poreza, kako slijedi:

|  |  |  |
| --- | --- | --- |
| 1. za kioske | I. zona | II. i III. zona |
| – ugostiteljska djelatnost | 20,00 kn/m² | 15,00 kn/m² mjesečno |
| – trgovačka djelatnost | 20,00 kn/m² | 15,00 kn/m² mjesečno |
| – ostale djelatnosti | 20,00 kn/m² | 15,00 kn/m² mjesečno |
| 2. pokretne naprave |  |  |
| – ugostiteljska i trgovačka djelatnost | 10,00 kn | 10,00 kn dnevno |
| – plodine | 1,00 kn | 1,00 kn dnevno |
| – ostale djelatnosti | 10,00 kn | 10,00 kn dnevno |
| 3. za ljetne vrtove | 16,00 kn/m² | 8,00 kn/m² mjesečno |
| 4. za zabavne sadržaje | 0,50 kn/m² | 0,50 kn/m² dnevno |
| 5. za organizaciju kulturnih, sportskih, gospodarskih i drugih manifestacija | 5,00 kn/m² | 3,00 kn/m² dnevno |
| 6. za odlaganje i držanje građevinskog materijala | do 10 m²  za svaki dalji m² | 10,00 kn mjesečno  1,00 kn mjesečno |
| 7. za prigodnu prodaju božićnih drvaca | 1,00 kn/m² | 1,00 kn dnevno |
| 8. za šatore za ugostiteljske usluge, promet roba, pokretne ugostiteljske radnje i ambulantnu prodaju | 1,00 kn/m² | 1,00 kn dnevno |
| 9. za pultove, klupe i stolice | 1,00 kn/m² | 1,00 kn dnevno |
| 10. za montažne garaže | 1,00 kn/m² | 1,00 kn dnevno |
| 11. reklamni panoi |  |  |
| – do 2 m² | 100,00 kn | godišnje |
| – do 5 m² | 150,00 kn | godišnje |
| – preko 5 m² | 200,00 kn | godišnje |

Obveznici poreza za korištenje javnih površina dužni su nadležnom Jedinstvenom upravnom odjelu Općine Darda dostaviti podatke o mjestu na kome žele koristiti javnu površinu, kao i ostale potrebne podatke, te podatke o svim promjenama pri korištenju javnih površina, u roku od 15 dana od nastanka promjena.

Članak 16.

Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku, prosvjetno-edukativnu djelatnost i zdravstvene usluge, te ostale manifestacije koje su u interesu promocije Općine Darda.

VI. PROVEDBENE ODREDBE

Članak 17.

Poslove u svezi s utvrđivanjem i naplatom svih poreza iz članka 1. ove Odluke obavljat će Porezna uprava na temelju suglasnosti Ministarstva financija.

Općina Darda poslove utvrđivanja, evidentiranja, nadzora, naplate i ovrhe radi naplate, općinskih poreza propisanih ovom Odlukom u cijelosti prenosi na Ministarstvo financija, Poreznu uprava, Područni ured Osijek, Ispostavu Beli Manastir.

Porezna uprava prirez porezu na dohodak utvrđuje i naplaćuje po službenoj dužnosti, a za utvrđivanje i naplatu poreza na potrošnju, poreza na kuće za odmor i poreza na korištenje javnih površina Poreznoj upravi pripada naknada u iznosu 5% od ukupno naplaćenih poreznih prihoda po ovoj Odluci.

Članak 18.

Porezna uprava je dužna do 15. u mjesecu za prethodni mjesec Općini Darda dostaviti izvješće o utvrđenim i naplaćenim porezima za prethodni mjesec.

Ovlašćuje se nadležna organizacija platnog prometa zadužena za raspoređivanje javnih prihoda da naknadu Poreznoj upravi obračuna i uplati u državni proračun do zadnjeg dana u mjesecu za prethodni mjesec.

VIII. PRIJELAZNE I ZAVRŠNE ODREDBE

Članak 19.

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 20.

Postupci započeti prije stupanja na snagu ove Odluke dovršit će se po odredbama Odluke o općinskim porezima (»Narodne novine« broj 22/02, 29/09, »Službeni glasnik Općine Darda« br. 1/02, 3/03, 4/09).

Članak 21.

Danom stupanja na snagu ove Odluke o lokalnim porezima Općine Darda prestaje važiti Odluka o općinskim porezima (»Narodne novine« broj 22/02, 129/09, »Službeni glasnik Općine Darda« br. 1/02, 3/03, 4/09).

Članak 22.

Ova Odluka o lokalnim porezima Općine Darda stupa na snagu osmoga dana od dana objave u »Narodnim novinama«, a objavit će se i u »Službenom glasniku Općine Darda«.

Klasa: 410-01/17-01/13
 Urbroj: 2100/03-17-01/2
 Darda, 23. studenoga 2017.

Predsjednica
 Zvjezdana Posavec, dipl. oec., v. r.